6 aangekeer ná diefstal by staatskantoor in Upington | Netwerk24
6 aangekeer ná diefstal by staatskantoor in Upington
Deur Anena Burger 29 Junie 2020 19:43
Ses vermeende diewe is Sondag vir die diefstal van staatseiendom by die departement van gesondheid se distrikskantoor in Upington in die Noord-Kaap in hegtenis geneem.
Een van die verdagtes is ’n algemene werker van die departement en die ander vyf is veiligheidswagte van ’n veiligheidsmaatskappy.
Die drie mans en drie vroue wat vir die diefstal van staatseiendom by die departement van gesondheid se distrikskantoor in Upington in hegtenis geneem is. Foto: Verskaf
Van die items wat by die departement van gesondheid se distrikskantoor in Upington gesteel is. Foto: Verskaf
Volgens sers. Omphile Masegela, polisiewoordvoerder, het die polisie inligting ontvang oor skoonmaakmiddels en ander items wat sonder toestemming uit die distrikskantoor verwyder is.
Masegela sê drie mans en drie vroue tussen 30 en 51 jaar, het na bewering die gesteelde items tussen hulle verdeel.
“Nog goedere is by een van die verdagtes se huis geberg om glo later verder versprei te word,” sê Masegela.
Die inligting wat die polisie met behulp van die personeel van die veiligheidsmaatskappy ontvang het, het daartoe gelei dat die verdagtes se huise deursoek is.
“Die polisie het die goedere wat aan die departement van gesondheid behoort en wat persoonlike beskermende klere, skoonmaakmiddels en ’n televisiestel en ’n lugverkoeler insluit, hier opgespoor.”
Masegela sê die verdagtes sal binnekort in die hof in Upington op aanklag van die diefstal van staatseiendom verskyn.
Brig. Sampie Koopman, waarnemende distrikskommissaris van die ZF Mgacuwu-kantoor, sê misdadigers wat staatseiendom steel sal vasgetrek en vervolg word.
Meer oor: Departement Van Gesondheid | Upington | Noord-Kaap | Diefstal | Inhegtegisname